વ્યારામાં ઝઘડાની અદાવતમાં બે જુથ બાખડયા ઃ પાંચના માથા ફુટયા
લગ્ન પ્રસંગમાં ધક્કા-મુક્કી થતાં થયેલા ઝઘડાની અદાવતમાં તિક્ષ્ણ હથિયારો વડે મારામારી ઃ સામસામી રાવમાં ૮ની ધરપકડ
વ્યારા, મંગળવાર
વ્યારાના મગદુમનગરમાં યોજાયેલા લગ્ન પ્રસંગે ધક્કા-મુક્કી કરવા બાબતે થયેલા ઝઘડાની અદાવતે આજે ઉગ્ર સ્વરૃપ ધારણ કરતાં બે જુથ વચ્ચે તિક્ષ્ણ હથિયારો લઇ મારામારી કરતાં પાંચ વ્યક્તિના માથા ફુટયા હતા. આ મામલે સામ-સામી પોલીસ ફરિયાદ થઇ છે.
વ્યારાના મગદુમનગર વિસ્તારમાં તા.૨૯-૪-૧૨ના રોજ હબીબ શાહની પુત્રીના લગ્ન હોય બપોરે લગ્નમાં ગયેલા જાવેદ ઉર્ફે જાડી દાદમીયા શેખ (ઉ.વ.૨૦) અને ઐયુબ ચાંદશેખ બહુરૃપી (ઉ.વ.૧૯)નો એક બીજાથી ધક્કો લાગતાં બન્ને વચ્ચે બોલાચાલી બાદ ઝઘડો થયો હતો. ત્યાર પછી એજ દિને સાંજે ઐયુબનો મોટોભાઇ સલીમ ૫-૦૦ વાગ્યે જાવેદને ત્યાં ગયો હતો. અને ઐયુબ સાથે કેમ ઝઘડો કર્યો ? કહી જાવેદ સાથે ઝઘડો પડયો હતો. ઘટના વડીલોએ વચ્ચે પડી સમજાવટ પટાવતથી છુટા કર્યા હતા. પરંતુ આજે મંગળવારે બપોરે ૧૨-૩૦ કલાકે ભંગારનો વ્યવસાય કરતો જાવેદ ઉર્ફે જડો દાદામીયા શેખ, તેના સંબંધીઓ મન્ટી ઉર્ફે રફીક દાદામીયા કાકર, ઇમરાન દાદામીયા કાકર અને ફિરોઝ સલીમ કાકર (તમામ રહે. મગદુમનગર, વ્યાસ) સલમાન ચાંદ બહુરૃપીના ઘર પાસે છગન મારવાડીની દુકાન નજીક લોખંડનો સળીયો, પાઇપ જેવા તિક્ષ્ણ હથિયાર લઇ ઘસી ગયા હતા. અને તેઓએ બુમો પાડી ''સલમાન તુ અને તારા બાપા દાદા બની ગયા છો, લડવું હોય તો સામે આવો'' કહી ઉશ્કેરતા સામેથી સલમાન અને તેના પિતા ચાંદશેખ નવાબ શેક બહુરૃપી, સંબંધી આમીર રફીક બહુરૃપી, અનવર અકબર શેખ (તમામ રહે. મકદુમ નગર) પણ લાકડા અને તિક્ષ્ણ હથિયાર લઇ દોડી આવ્યા હતા. બાદમાં બન્ને પક્ષે તિક્ષ્ણ હથિયારોથી મારા-મારી થઇ હતી. જેમાં સલમાનને જમણે કાન ઉપરના ભાગે ચાંદશેખ બહુરૃપીને જમણા હાથે તથા સામે પક્ષે રફીક, ઇમરાન અને ફિરોઝને માથાના ભાગે ઇજા થતાં લોહી લુહાણ થયાં હતા, પોલીસને જાણ થતાં વ્યારા પોલીસ ઘટના સ્થળે જઇ તમામને પકડી લાવી હતી. વ્યારા જનરલ હોસ્પિટલમાં સારવાર આપી બન્ને પક્ષની સામે-સામે ફરિયાદ લઇ પોલીસે તમામ આઠ લોકોની અટક કરી છે.